**Formačno – animačné stretnutie saleziánov spolupracovníkov**

**December 2020**

**PAŽ – štatút čl. 17 - Štýl činnosti**

***Saleziáni spolupracovníci žijú ako „dobrí kresťania a poctiví občania“*34*, posväcujú sa každodenným životom a zakladajú svoju činnosť na spojení s Bohom. Veria v hodnotu života, nezištnosti, bratstva a blízkosti k druhým. Pestujú také postoje, ktoré podporujú výchovu ku každodenným radostiam, a odovzdávajú ich iným.***

Drahí bratia a sestry, saleziáni spolupracovníci,

v tomto adventnom čase pokračujeme v odkrývaní a objavovaní bohatstva, ktoré nám zanechal don Bosco.

Medzi svätými don Bosco je jedným z tých, čo najviac pracovali pre Božie kráľovstvo a kto najviac vychvaľoval prácu uskutočnenú preň, čo znamená *spolupracovať s Bohom na uskutočňovaní jeho plánu spásy*. V sedemdesiatich troch rokoch svojho života uskutočnil: mládežnícke diela (oratóriá, školy pre študentov a pre remeselníkov, strediská na podporu povolaní), diela pre bežný ľud (hlavne tlač), misijné diela (zorganizovanie jedenástich výprav); založenie troch apoštolských skupín (uprostred nepochopenia zo strany mnohých); postavenie štyroch kostolov (z ktorých dva sú dnes bazilikami); duchovné vedenie (najmä prostredníctvom spovede); prácu spisovateľa pre bežný ľud (stovka kníh a brožúrok); sprostredkovanie medzi Svätou stolicou a novým Talianskym štátom; početné cesty (niektoré veľmi dlhé: Paríž, Barcelona). A s mimoriadnou silou nástojil u svojich synov na práci, pričom im sľuboval „chlieb, prácu a nebo“. Don Caviglia poznamenáva: „To je škandál svätca: oveľa viac hovorí ‚pracujme‛ ako ‚modlime sa‛“. Na smrteľnej posteli dvakrát povedal donovi Ruovi:

„**Odporúčam ti, aby si všetkým saleziánom povedal, aby pracovali horlivo a s nadšením.**“

Táto práca je *živená* nepretržitým a hlbokým vnútorným životom. Nejde iba o prácu vykonanú materiálne, ale o prácu, ktorá má „dušu“: pastoračnú lásku, vedomie, že *spolupracujeme* s Bohom Stvoriteľom a Vykupiteľom na jeho Kráľovstve.

Salezián spolupracovník je presvedčený o hodnote činnosti. Nikdy nehovorí: Nič sa nedá robiť! Salezián spolupracovník si konkrétne všíma potreby Cirkvi, sveta, mladých, krajiny, mesta, mestskej štvrte. Saleziánovi spolupracovníkovi osobne a saleziánom spolupracovníkom ako Združeniu je adresovaná výzva *spolupracovať* s Kristom na tom, aby sa vydaril jeho plán spásy. Takže, ako nebyť v rôznych úlohách *rozhodný, ochotný a veľkorysý*? Alebo jedným slovom, ktoré je možno typickejšie saleziánske, a už bolo použité na svätého Františka Saleského: ako nebyť *horlivý*? *Horlivosť* je zanietená a vášnivá pracovitosť.

Postačí zdôrazniť, že táto pracovitosť je činnosť vnútorne *motivovaná a animovaná*, *založená na spojení s Bohom*, pre ktorého sa nakoniec vykonáva. Don Rinaldi našiel ešte raz správne a výstižné vyjadrenie: treba nadobudnúť „takú neúnavnú pracovitosť, posvätenú modlitbou a spojením s Bohom, ktorá má byť charakteristickou črtou synov dona Bosca“.

Táto pracovitosť má jasné saleziánske črty.

1. ***Pozornosť voči realite*:** kto číta životopis dona Bosca, všimne si, že všetky diela, ktoré postupne rozbehol, boli rozhodnuté v kontakte s prežívanou realitou, po objavení nutnosti alebo naliehavých potrieb danej chvíle a daného miesta, v ktorých rozlišoval Božiu výzvu: „Vždy som napredoval, ako ma inšpiroval Pán a ako si to vyžadovali okolnosti.“ Tak aj salezián spolupracovník sa snaží byť citlivý na rozvíjanie nápadov a na konkrétnu bezprostrednosť ľudí a udalostí.

2. ***Tvorivá iniciatíva*:** Don Bosco bol *tvorivý*, plný pastoračnej predstavivosti, nie pre radosť zo zavádzania noviniek, ale aby vyskúšal *účinné* riešenia zodpovedajúce naliehavým potrebám. A neraz musel riskovať a čeliť kritike a nepochopeniu iných. Raz jednému saleziánovi spolupracovníkovi napísal, aby ho povzbudil založiť jedno saleziánske dielo: „Vo veciach, ktoré sú na prospech ohrozenej mládeže alebo slúžia na získavanie duší pre Boha, *ja bežím napred až po hranice nerozvážnosti*!“

1. ***Funkčná flexibilita*:** čiže vernosť životu a jeho behu, viac než určitým zákonom a štruktúram. Ľudia a prostredie sa vyvíjajú, najmä medzi mladými, ktorí sú väčšinou najcitlivejšími silami na to, čo sa deje. Tu pramení nutnosť dvoch záväzkov: pravidelne preverovať svoju činnosť, aby sa posúdila jej skutočná účinnosť; neustále ju prispôsobovať, aby zostala účinná v rámci rytmu života.

Z tohto článku sa ukazuje aj perspektívny bod, do ktorého je možné zaradiť úvahu, ktorú predložil Druhý vatikánsky koncil, keď v bode 75 konštitúcie *Gaudium et spes* potvrdzuje: „Všetci kresťania si majú uvedomiť svoje vlastné osobitné poslanie v politickom spoločenstve a dávať žiarivý príklad svojím zmyslom pre zodpovednosť a svojou službou záujmom všeobecného dobra, aby tak dokazovali aj skutkami, ako dať do súladu autoritu so slobodou, osobnú iniciatívu so súdržnosťou s celým spoločenským organizmom, želateľnú jednotu s užitočnou rozdielnosťou. Čo sa týka usporiadania časných záležitostí, nech uznávajú oprávnenosť odlišných mienok medzi sebou a nech sa úctivo správajú k jednotlivcom a skupinám, ktoré slušným spôsobom zastávajú svoj názor.“ Kúsok ďalej text hovorí: „***Treba starostlivo dbať o občiansku a politickú výchovu, ktorá je dnes taká potrebná pre všetkých občanov a zvlášť pre mládež, aby všetci občania mohli uskutočňovať svoju úlohu v živote politického spoločenstva***“*35* (*GS*, 75).

Ak vážne pouvažujeme o týchto slovách koncilových otcov, tak výzva spočíva v ukázaní, že vo vzťahu viera-život medzi sláveným kultom a životom, ktorý sa odohráva v behu dní, sa nemajú vytvárať praskliny v rámci sociálneho kontextu, ktorý nemôže zostať ľahostajný voči veriacemu a v ktorom každý kresťan je povolaný obetovať sa s celou svojou vierou. V tomto zmysle sa teda chápe, prečo „všetci kresťania si majú uvedomiť svoje vlastné osobitné poslanie v politickom spoločenstve“: *polis*, mesto, kde sú ľudia, je hlavným priestorom, kde sa vynára aj viera saleziána spolupracovníka.

Takže by malo byť úlohou Združenia na rôznych úrovniach vziať na seba zodpovednosť formovať všetkých saleziánov spolupracovníkov už v období počiatočnej formácie k tejto pozornosti voči spoločnosti – tak, aby sa nikto necítil nezúčastnený na tom, čo sa deje v prostredí, kde žije. S realizmom musíme povedať, že, žiaľ, nie je také samozrejmé nájsť záujem o dosah viery na život a o niektorých témach sa mlčí, niekedy jednoducho z dôvodu nepripravenosti. Nehovorí sa o tom, pretože sa nevie, čo povedať, chýbajú kultúrne nástroje, ktorými čeliť témam ako sloboda, demokracia, sociálna spravodlivosť, práca, hospodársky život, ochrana životného prostredia, čo sú všetko témy, o ktorých dobre pojednáva „Kompendium sociálnej náuky Cirkvi“.

Salezián spolupracovník sa teda presviedča, že vo formácii sa musí dať tým viac priestor štúdiu sociálnej náuky, tak ako to výslovne potvrdzuje encyklika *Sollicitudo rei socialis*, v ktorej sa v bode 41 o sociálnej náuke píše: „Hlavným cieľom jej učenia je vysvetľovať tieto skutočnosti, skúmať, v čom sa zhodujú alebo líšia od hlavných bodov učenia evanjelia o človeku a jeho pozemskom a zároveň aj transcendentnom povolaní; cieľom jej učenia je teda usmerňovať kresťanské správanie.“

*Božie slovo* a *sociálna náuka Cirkvi* je dvojčlen, ktorý predkladá obsah autentickej formácie pre sociálno-politické angažovanie sa.

Božie slovo nie je vždy známe, aj napriek veľkej propagácii zo strany Druhého vatikánskeho koncilu prostredníctvom dogmatickej konštitúcie *Dei Verbum*. A predsa už v Biblii nachádzame etické základy sociálneho a politického angažovania sa človeka. Rôzne knihy Starého i Nového zákona s rozmanitým jazykovým štýlom i kontextom ukazujú osobnú a spoločenskú etiku, ktorú preberá Ježiš. Slovo, ktoré sa stalo telom, ukazuje cestu lásky a pozýva každého človeka, aby robil tak, ako robil on. Prikázanie lásky sa stáva konkrétnym príkladom v spôsobe, akým Ježiš prijíma kríž a zomiera, pričom odpúšťa svojim prenasledovateľom a berie na seba hriechy sveta.

Ježišovo evanjelium sa potom skloňuje v sociálnej náuke Cirkvi, ktorú Najvyšší veľkňazi predstavujú v konkrétnom čase, s cieľom odpovedať na otázky, ktoré vznikajú v rámci života spoločnosti.

Sociálnu náuku treba zaradiť do dejín kresťanského myslenia, ktoré utvorili ľudia a udalosti. V tomto zmysle by formačný plán mal predvídať vhodné chvíle, keď sa predstavia minulé i súčasné svedectvá mužov a žien, ktorí vo svojom živote zosobnili hodnoty evanjelia a boli príkladnými ľuďmi. Tieto postavy hovoria, že v spoločnosti je konkrétne možné žiť ako kresťania.

Niekoľko citácií Učiteľského úradu, vhodných viac než inokedy:

Aby sa slúžilo človekovi i spoločnosti, „nemôžu sa laici zrieknuť zapojenia sa do ‚politiky‛“, určenej „zasadiť sa za ‚spoločné dobro‛, to znamená za dobro všetkých a každého jedného, pretože sme všetci zodpovední za všetkých“ (*ChL*, 42). Aj mladí musia byť považovaní za „aktívnych subjektov, protagonistov evanjelizovania a budovateľov sociálnej obnovy“ a musia byť na to pripravovaní (por. *ChL*, 46).

„Autentická viera, ktorá nikdy nie je pohodlná ani sebecká, vždy v sebe obsahuje hlbokú túžbu meniť svet; odovzdávať hodnoty, zanechať po sebe niečo lepšie… Všetci kresťania... sú povolaní starať sa o budovanie lepšieho sveta“ (*Evangelii gaudium* – EG, 183).

Rodina, práca, hospodársky život, politická komunita, medzinárodné spoločenstvo, ochrana stvorenstva, pokoj - obsahy sú rôznorodé a každá cesta sa môže odvíjať slobodne, počnúc aspektmi, ktoré vníma ako naliehavejšie.

Salezián spolupracovník si je vedomý, ako sú v navrhnutých cestách zahrnuté čnosti, či už teologálne, alebo kardinálne. Cieľom takej formácie je pomáhať tomu, kto sa na nej zúčastňuje, aby mal kritériá na rozlišovanie doby, ktorú prežíva. ***Formovanie svedomia zostáva skutočným základným cieľom, a preto sme povolaní venovať zvláštnu pozornosť navrhnutej metóde: „Politike a rôznym združeniam prináleží úsilie formovať svedomie“ (Laudato si’ – LS, 214). Ide o to, vziať na vedomie to, čo sa deje a „uvedomiť si, ako môže každý z nás prispieť“ (LS, 19).***

Salezián spolupracovník sa bude riadiť metódou skúsenosti, aby hľadal cestu, ktorá otvorí srdce i myseľ. Cieľom je formovať slobodných ľudí, schopných uvažovať o súčasnosti, pričom majú ako základné kritériá, ktoré odporúča Cirkev prostredníctvom Božieho slova a sociálnej náuky. Cieľom je pomáhať v raste mužom a ženám, ktorí nielen dokážu, ale aj túžia vsadiť sa s nadšením do hry uprostred spoločnosti a byť protagonistami mesta, v ktorom žijú ľudia. Nie je povedané, že všetci sa musia priamo angažovať v politickom živote politických strán. Niektorí sa rozhodnú dať sa do služby verejnej správy a iní zasa budú zvnútra animovať Združenie.

Spoločne s týmto cieľom je tu ďalší základný cieľ: formovať ľudí, ktorí by pestovali ťažké umenie počúvať a pracovať s inými. Totiž jednou z čŕt postmoderny je práve rozdrobenie, ktoré vytvorilo individualistické štýly a štýly prílišnej potreby vyniknúť. Naproti tomu *polis* sa buduje spoločne. Preto formovanie pre spoločnú prácu je naliehavá úloha každej oblasti Cirkvi a aj spoločensko-politickej oblasti.

**V oblasti výchovy salezián spolupracovník pozoruje, že výchovné nadšenie je základnou charakteristickou črtou na odovzdávanie hodnôt.** To isté treba povedať pre spoločensko-politickú oblasť: poslúžia ľudia zanietení, ktorí odovzdajú aj farbou hlasu nadšenie pre to, o čom rozprávajú. Nadšenie je tiež prijatie bolesti pri pohľade na to, že veci nie sú také, ako by sme chceli, avšak je hlbokou túžbou, ktorá sa môže vylepšiť, že sa dá vybudovať mesto viac na mieru človeka, v ktorom sa nezabúda na chudobných a tých posledných.

Vyžaduje sa intelektuálna poctivosť človeka, ktorý sprevádza bez toho, že by už mal všetky odpovede vopred pripravené.

Samotná sociálna náuka Cirkvi ukazuje cesty, ktoré však treba prechádzať a aktualizovať v každodennom živote.

Je potrebné klásť do stredu svojej činnosti a svojej modlitby človeka s vedomím, že hromadiť poklady neprospieva a že evanjelium nás volá na všetkých úrovniach mať stále oči upreté na chudobných.

**Kto sa formuje pre spoločensko-politické angažovanie sa, ak je kresťan, musí mať stále upretý pohľad na štýl Ježiša, na jeho lásku až do konca, na jeho odstup od materiálnych dobier a na pozornosť, s akou pozeral poza vonkajšie zdanie.**

Bolo by smutné formovať politikov, ktorí sa potom starajú len o tých, ktorí za nich hlasujú, len o tých, ktorí sú dôležití, a zabúdajú na chudobných a vylúčených tejto zeme.

Nech nám dá Pán otvorené srdce, aby sme videli potreby svojich blížnych a našli spôsob, ako ich napĺňať.

Drahá Matka, Panna Mária, Nepoškvrnená, veď nás, ako si viedla don Bosca v plnení Otcovej vôle.

Prajem Vám požehnaný advent. Majka K.